Trump dreig om geld aan WGO permanent te staakDonald Trump, president van die VSA. (Foto: Evan Vucci/AP) Die Amerikaanse president Donald Trump dreig om die VSA se finansiering van die Wêreldgesondheidsorganisasie (WGO) permanent te staak as die instelling hom nie binne 30 dae verbind tot beduidende verbeterings nie. Trump stippel in ŉ vier bladsy lange brief aan die WGO se direkteur-generaal, Tedros Adhanom Ghebreyesus, verskeie “herhaalde verkeerde stappe” deur die organisasie uit. Trump het die brief op Twitter gedeel. Die Amerikaanse president voer aan die WGO deel die aanspreeklikheid vir die groot getalle sterftes weens die Covid-19-pandemie. Hy sê die WGO se wanbestuur en die organisasie se vertroue op inligting van China het die pandemie beduidend vererger en dit wêreldwyd laat versprei. Hy het die WGO ook ŉ “handpop van China” genoem. Trump sê hy gaan die permanente finansiering van die WGO tydelik staak, asook die VSA se voortgesette lidmaatskap van die organisasie heroorweeg as hy nie binne die spertyd enige verbeterings sien nie. “Die enigste pad vorentoe vir die WGO is indien hy sy onafhanklikheid van China kan wys,” het Trump gesê. Hy sê besprekings met die organisasie oor hervormings het reeds begin. “Vinnige optrede is nodig. Ons het nie tyd om te mors nie. “Ek kan nie toelaat dat Amerikaanse belastingdollars aanhou om ŉ organisasie te finansier wat in sy huidige vorm duidelik nie Amerika se belange dien nie.” Trump het verlede maand onder kritiek deurgeloop nadat hy aangekondig het dat hy die land se finansiering van die WGO opskort vir ŉ 60 tot 90 dae lange hersiening. Hy is ook gekap oor hoe die Withuis aanvanklik op die krisis gereageer het. Trump het die WGO herhaaldelik daarvan beskuldig dat hy tekort skiet in sy reaksie op die pandemie. Amerika betaal jaarliks tussen $400 miljoen en $500 miljoen aan die WGO. Die WGO het intussen bevestig dat hy ŉ onafhanklike hersiening van sy reaksie op die pandemie laat doen. Die organisasie het Maandag sy eerste aanlyn sitting gehou en Ghebreyesus het toegegee dat daar tot dusver tekortkominge was. Hy het die oproep vir ŉ hersiening verwelkom. Die Europese Unie (EU) het gevra vir ŉ “onpartydige, onafhanklike en omvattende evaluering” van die internasionale reaksie op die pandemie wat tot dusver meer as 4,8 miljoen infeksies en nagenoeg 317 000 sterftes veroorsaak het. Die meeste van die sterftes was in die VSA. Ghebreyesus sê egter ŉ hersiening is nie nodig om te weet alles moontlik moet gedoen word om te verseker ŉ pandemie soos dié gebeur nooit weer nie. Verskeie wêreldleiers en gesondheidsministers het die WGO se werk geloof. Die Amerikaanse minister van gesondheid, Alex Azar, voer egter aan die WGO se “versuim” om belangrike inligting oor Covid-19 te bekom en te verskaf, het lewens gekos. Die VSA sê die WGO is hopeloos te naby aan Beijing en dat hy die pandemie wanbestuur en probeer toesmeer het. “In ŉ ooglopende poging om die uitbreking te verdoesel, het minstens een lidland ŉ bespotting van sy deursigtigheidsverpligting gemaak, met ŉ enorme koste vir die res van die wêreld,” het Azar in ŉ teregwysing na Beijing gesê. Bronne: Dpa, AFP Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.